## El CECOPI informa del nou operatiu per a canalitzar les necessitats dels municipis

*** Cada localitat compta amb una persona d’enllaç per a coordinar el dispositiu de la zona i l’organització dels treballs
* L’operatiu d’emergència se centra a acabar la neteja dels garatges i soterranis assignats, el buidatge de campes d’estris i la rentada de carrers**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i el subdelegat del Govern a València, José Rodríguez.

En la reunió del CECOPI, com ha explicat la secretària autonòmica, s’ha tractat la posada en marxa “d’un operatiu nou per a anar canalitzant totes les peticions de necessitats que poden tindre els ajuntaments i coordinar millor tots els dispositius d’emergència en esta nova situació”.

En esta línia, Irene Rodríguez ha recordat que s’està abordant ja “la fase final de la neteja de llots en soterranis i garatges per part dels dispositius d’emergències”, per la qual cosa s’estan traslladant a este operatiu “les noves tasques a desenrotllar, que seran principalment la retirada de campes d’estris, la rentada de carrers i continuar proporcionant suport en les qüestions puntuals que ens van traslladant els municipis”.

Per a dur-ho a terme, ha indicat que, “a més del correu electrònic amb el qual els municipis poden anar reportant al CECOPI les qüestions que necessiten dels servicis d’emergència, també tenim una persona d’enllaç en cada una de les poblacions que anirà coordinant tot el dispositiu sobre la zona, de manera que puguem anar organitzant totes estes tasques”.

A més, ha afegit la secretària autonòmica, “continuem treballant en l’extracció de llots en soterranis i garatges, encara que ja queden molt pocs d’estos treballs assignats a l’UME i els bombers”, tasques que també estan desenrotllant les empreses especialitzades contractades per la Diputació de València i alguns ajuntaments.

En este sentit, Rodríguez ha puntualitzat que estes empreses especialitzades s’estan centrant en les instal·lacions que presenten més complicació. “El que queda per finalitzar i el que estan fent les empreses és el més complex, perquè són aparcaments de dos o més plantes, o fins i tot tenen elevadors, amb la qual cosa l’extracció d’estos llots és molt més complicada”. En este punt, ha volgut afegir que els bombers “també estan ajudant en els garatges que tenen elevadors”.

Fecha: 27/12/2024